Pitkän linjan poliitikko, vihreiden Osmo Soininvaara on päättänyt jäädä pois eduskunnasta 20 vuoden jälkeen.

Soininvaara muistelee blogissaan poliitikkovuosiaan ja maalaa karun kuvan Suomen nykytilasta. Soininvaara on aiemmin arvioinut, että Suomella on ehkä sen historian huonoin hallitus. Soininvaara paljastaa käsittelevänsä tarkemmin blogikirjoituksensa aiheita ensi keväälle suunnitellussa kirjassa työnimeltään ”Jäähyväiset eduskunnalle”.

- Olen kovin huolestunut, mitä tälle maalle on tapahtunut ja tapahtumassa. Taloutemme perusta murenee ja aika huutaa samanlaisia voimakkaita toimia, joilla Lipposen hallitukset nostivat maan edellisestä kuopasta. Olemme kuitenkin menettäneet kyvyn tehdä päätöksiä, Soininvaara kirjoittaa.

- Päätöksiä odoteltaessa vaikeudet ovat kasautuneet ja ongelmat kroonistuneet. Olemme hukanneet aikaa ja hukkaamme nuoria ikäluokkia.

Soininvaara toteaa, että Suomen kansassa ei ole mitään vikaa.

- Meillä tehtiin juuri iso eläkeratkaisu, eikä yhtään autoa poltettu kaduilla. Suomalaiset hyväksyvät vaikeatkin ratkaisut, jos ne koetaan reiluiksi ja niiden tarpeellisuus ymmärretään. Poliitikot pelkäävät kansan tuomiota aivan liiaksi ja tekevät siksi vesitettyjä päätöksiä, joiden seurauksista kansan tulisikin olla vihainen, hän kirjoittaa.

Soininvaara arvioi myös, että eduskunta päättää vääristä asioista: yksityiskohdista strategioiden sijaan.

- Jotta demokratia alkaisi toimi tuloksellisesti, poliitikkojen on alettava päättää oikeista asioista nykyaikaisia menetelmiä käyttäen, Soininvaara linjaa.